กรุงเทพฯโตเพิ่ม1% แบงก์แม่ช่วยดันเบี้ย
กรุงเทพประกันภัยไตรมาสแรกกวาดเบี้ย 4,300 ล้านบาท เตรียมเปิดสาขาใหม่รับฐานลูกค้าต่างจังหวัด
28 เม.ย. 2558

กรุงเทพประกันภัยไตรมาสแรกกวาดเบี้ย 4,300 ล้านบาท เตรียมเปิดสาขาใหม่รับฐานลูกค้าต่างจังหวัด 
นายอภิสิทธิ์ อนันตนาถรัตน ผู้ช่วยกรรมการผู้อำนวยการใหญ่ บริษัท กรุงเทพประกันภัย เปิดเผยว่า ในไตรมาสแรกที่ผ่านมา บริษัทคาดว่าจะทำเบี้ยประกันภัยรับรวมได้ประมาณ 4,300 ล้านบาท เพิ่มขึ้นประมาณ 1% เมื่อเทียบกับงวดเดียวกันของปีก่อน
ทั้งนี้ การเติบโตของเบี้ยประกันมาจากการขายประกันภัยรถยนต์ผ่านช่องทางแบงก์แอสชัวรันส์หรือการขายผ่านธนาคารกรุงเทพ ที่มีรูปแบบค่าเบี้ยประกันภัยที่ราคาเท่ากันหากเป็นรถรุ่นเดียวกัน ทำให้เบี้ยประกันภัยรถยนต์เติบโต 10% แต่ขณะเดียวกันในส่วนของประกันสินเชื่อที่อยู่อาศัยไม่เติบโต
“เราหันมาทำประกันชั้น 2 บวก เพิ่มขึ้น ด้วยการขยายอายุรถที่รับประกันจากเดิม 10 ปี ขยายถึง 15 ปี เพิ่มความคุ้มครองภัยธรรมชาติ คุ้มครองพายุทุกอย่าง รวมถึงน้ำท่วม เพราะคนซื้อรถใหม่น้อยลง แสดงว่ารถเก่ามีอายุมากขึ้น” นายอภิสิทธิ์ กล่าว